## Metrovalencia recupera el 6 de desembre la circulació del tramvia entre La Cadena i Marítim

*** Les obres de renovació de via i infraestructura que afecten les línies 4, 6 i 8 estan pràcticament finalitzades
* Estes actuacions formen part de la renovació i modernització que FGV està executant en els trams més antics de la xarxa tramviària**

Metrovalencia recuperarà la circulació tramviària del tram La Cadena-Marítim, de les línies 4, 6 i 8 dissabte que ve 6 de desembre, una vegada completades les obres de renovació de via i infraestructura que van començar el passat 17 de novembre.

Estes actuacions formen part dels treballs que FGV està duent a terme per a renovar i modernitzar els trams de les línies del tramvia de Metrovalencia, en servici des de 1994, i permeten garantir unes millors condicions de circulació dels tramvies al seu pas per les zones afectades millorant la comoditat i regularitat del servici.

Una vegada es completen les proves de circulació, que ja s’han iniciat, este dissabte els tramvies tornaran a circular en la zona afectada de les línies 4, 6 i 8.

Amb motiu d’estos treballs la línia 4 discorre actualment entre Tarongers-Ernest Lluch i Lloma Llarga/ Terramelar-Mas del Rosari; la línia 6 funciona entre Beteró i Tossal del Rei; mentres que la línia 8 ha deixat de prestar servici entre Marítim i Neptú.

Les obres han permés substituir el carril i renovar la infraestructura en la corba del tramvia en l’avinguda dels Tarongers, en direcció al carrer Doctor Lluch, al costat de la parada de La Cadena; en la zona entre les parades de Francisco Cubells i Grau-La Marina; i renovar els aparells de via en el carrer Mediterrani, al voltant de la parada de Canyamelar.

**Modernització del tramvia**

De manera paral·lela, i com a part del Pla d’actuacions 2026-2030, FGV treballa en la instal·lació del nou sistema de comunicació i senyalització de les línies 4, 6 i 8, al qual seguirà la incorporació de nous tramvies per a substituir els vehicles més antics del parc mòbil.

El projecte d’ATP (protecció automàtica de trens) i SAE-CT compta amb un pressupost superior als 14 milions d’euros, IVA inclòs, i és finançat per la Unió Europea, a través dels Fons Next Generation, i són part del conjunt d’actuacions que FGV, com a entitat pública empresarial, ha acordat dur a terme com a entitat instrumental.

Amb la renovació i actualització d’estos sistemes estes tres línies de tramvia s’equipararan en matèria de comunicacions i senyalització amb la línia 10, en servici des de maig de 2022.

També com a part d’este procés de modernització a partir de 2027, FGV incorporarà nous tramvies per a substituir les unitats que van començar a prestar servici en 1994 de la sèrie 3800.

Estos nou tramvies els fabrica Stadler Rail València SAU, empresa radicada a Albuixech, i en total són 22 nous vehicles de la sèrie 4.500, amb un pressupost de 140 milions d’euros, dels quals sis s’incorporaran al TRAM d’Alacant. Es tracta de vehicles ferroviaris lleugers TRAMLINK que destaquen per les seues prestacions, accessibilitat universal, confort i seguretat.

Fecha: 04/12/2025